**Joc de şah**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un joc de şah e viaţa, străine inocent,

Cândva am fost regină, acum nu am un cent;

Nebunii îmi furară trăsura şi doi cai

Şi de atunci, în ploaie, alerg după tramvai.

În lupta cu destinul m-am izolat în turn

Şi am făcut rocadă cu-n rege taciturn,

Dar când mă-nconjurară pionii inamici

Am dat pe loc şi turnul, şi casa de chirpici!

Am vrut să-mi uit durerea în vinul aromat

Dar a ţipat monarhul că a primit şah-mat!

Ne-a scăzut jalnic cota la bursa de valori

Şi de atunci în lume suntem la toţi datori!

Nu te-ncrunta, străine, că nu îţi cer nimic,

Doar cota de impozit s-o mai suporţi un pic,

Să depăşesc călare momentul ăst' de crah

Şi nu uita că viaţa e doar un joc de şah!

30.10.2015